b'\n_START_ARTICLE_\nLo\xc5\xa1inj\n_START_SECTION_\nGeografi\n_START_PARAGRAPH_\nLo\xc5\xa1inj er en del av \xc3\xb8ygruppa Cres-Lo\xc5\xa1inj, som ogs\xc3\xa5 best\xc3\xa5r av \xc3\xb8ya Cres og de mindre \xc3\xb8yene Unije, Ilovik, Susak, Vele Srakane, Male Srakane og flere mindre \xc3\xb8yer som ikke er bebodde. Cres er den st\xc3\xb8rste \xc3\xb8ya i omr\xc3\xa5det, mens Lo\xc5\xa1inj er den nest st\xc3\xb8rste. Det g\xc3\xa5r ei lita bru mellom Cres og Lo\xc5\xa1inj ved landsbyen Osor (italiensk Ossero) p\xc3\xa5 \xc3\xb8ya Cres._NEWLINE_Lo\xc5\xa1inj er den 11. st\xc3\xb8rste \xc3\xb8ya i Adriaterhavet ut fra areal. Den er 33 km lang, og er opp til 4,75 km bred i nord og midten av \xc3\xb8ya. Den totale kystlinja er 112 km. _NEWLINE_Med over 2600 soltimer i \xc3\xa5ret er \xc3\xb8ya et popul\xc3\xa6rt feriested for tyske og italienske turister i sommerm\xc3\xa5nedene. Den gjennomsnittlige luftfuktigheten er 70\xc2\xa0%, og om sommeren ligger normaltemperaturen p\xc3\xa5 24 \xc2\xb0C, p\xc3\xa5 vinteren 7 \xc2\xb0C._NEWLINE_De h\xc3\xb8yeste punktene p\xc3\xa5 \xc3\xb8ya er Televrin (ogs\xc3\xa5 kalt Osor\xc5\xa1\xc4\x87ica) p\xc3\xa5 588 moh og Sv. Nikola p\xc3\xa5 557 moh.  Landsbyene Nerezine og Sveti Jakov ligger ved foten. \xc3\x98ya best\xc3\xa5r hovedsakelig av bergartene kalkstein og dolomitt. P\xc3\xa5 den vestlige delen av Kurliahalv\xc3\xb8ya er det sandavleiringer. _NEWLINE_\xc3\x98ya har et mildt klima med eviggr\xc3\xb8nn vegetasjon (som myrt, steineik og laurb\xc3\xa6r). De h\xc3\xb8yereliggende omr\xc3\xa5dene har mindre vegetasjon. Landsbyene Veli Lo\xc5\xa1inj, \xc4\x8cikat og den s\xc3\xb8rvestlige kysten er omkranset av furuskog.\n_START_SECTION_\nHistorie\n_START_PARAGRAPH_\nLo\xc5\xa1inj har sannsynligvis v\xc3\xa6rt bebodd siden antikken, og det ligger festninger ved foten av Osor\xc5\xa1\xc4\x87ica og rundt havna i Mali Lo\xc5\xa1inj. Romerne  kalte \xc3\xb8ya Apsorrus (Ptolemaios), og \xc3\xb8yene Lo\xc5\xa1inj og Cres i sammen ble kalt Apsirtides. Flere steder har det blitt gravd ut romerske villaer. Flere sm\xc3\xa5 eremittkirker fra romertiden har blitt bevart (St. Lovre\xc4\x87 n\xc3\xa6r Osor, og St. Jakov i Sveti Jakov). I middelalderen var Lo\xc5\xa1inj eid av den geistlige adelen i Osor og var ikke bebodd. _NEWLINE_De f\xc3\xb8rste sporene etter innbyggere fra fastlandet var i 1280. Etter en kontrakt med Osor, fikk disse bosettingene selvstyre i 1389. Navnet Lo\xc5\xa1inj ble f\xc3\xb8rst nevnt i 1384. Parallelt med at Osor forfalt p\xc3\xa5 1400-tallet, ble bosettingene Veli Lo\xc5\xa1inj og Mali Lo\xc5\xa1inj stadig viktigere. _NEWLINE_P\xc3\xa5 1700- og 1800-tallet ble handel, skipsbygging og sj\xc3\xb8fart p\xc3\xa5 \xc3\xb8ya utviklet. Etter at Republikken Venezia falt ble \xc3\xb8ya en del av \xc3\x98sterrike-Ungarn fram til det kollapset etter andre verdenskrig i 1918. \xc3\x98ya var s\xc3\xa5 en del av Italia fram til 1943. I 1945 ble \xc3\xb8ya annektert av Jugoslavia. Dette f\xc3\xb8rte til at de fleste av de italiensktalende innbyggerne flyttet siden de ikke ville leve under et jugoslavisk kommuniststyre. Lo\xc5\xa1inj har v\xc3\xa6rt kroatisk siden landet erkl\xc3\xa6rte seg selvstendig fra Jugoslavia i 1991.'